

**Rear Admiral J. V. Bainimarama, CF(Mil), OSt.J, MSD, jssc, psc**

**Prime Minister of Fiji and Minister for Finance, Strategic Planning, National Development and Statistics, the Public Service, People’s Charter and Change and Progress, Information, iTaukei Affairs, Sugar Industry and Lands and Mineral Resources**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**DOLAVI NI SOLAR PROJECT E NA WAINIMAKUTU HIGH SCHOOL**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Wainimakutu High School Thurs. 24th July, 2014**

**NAMOSI 1100 Hours**

**Sa tiko saka na Vanua Vakaturaga Nabukebuke Vua na**

 **Goneturaga na Tui Namosi,**

**Ni tiko Turaga na Marama,**

**Kemuni saka na Vulagi Sureti,**

**Kemuni na iVakalesilesi ni Korovuli.**

**Kemuni na Luveda.**

Ni bula Vinaka Saka

Vinaka vakalevu na veiqaravi vakavanua keitou mai kidavaki kina e na mataka nikua e na nomuni dela ni soso vakaturaga.

Au marau ka doka vakalevu na noqu nanumi me’u mai dolava na Solar Project e na Wainimakutu High School , e na vanua vakaturaga e Nabukebuke.

Na Vakavure Livaliva mai na Siga se Solar e tiki ni tuvatuva ni Matanitu e na veivakatorocaketaki e na veitaudaku ni koro vakavalagi e na Tabana ni Vakavurekaukauwa se Energy. Au marau vakalevu ni dodo liga mai na Fiji Water Foundation ka mai vakavotukana kina na sasaga ni Solar e na nomudou Koronivuli.

Oqo e dua na idusidusi vinaka vei ira na vo ni Kabani lelevu e na noda Vanua mera dau veivuke e na veivakatorocaketaki vei kemuni na tiko e na taudaku ni koro vakavalagi.

Na sasaga ni noqu Matanitu me yacovi kemuni mai na veivakatorocaketaki e na livaliva, na wai ni gunu, gaunisala, na vuli, tabana ni teitei kei na tabana ni bula e na sega ni cegu. Uasivi sara ke veitauriliga na Matanitu kei ira na veikabani levulevu me tosoi cake na veivakatorocaketaki me vaka e da donumaka nikua - ka veivuke kina na Fiji Water Foundation.

E yaga vakalevu na Solar baleta ni vakalailaitaka na noda vakayagataka na waiwai se benisi. E yaga na solar baleta ni oqo e dua na ivurevure ni kaukauwa e savasava ka taqomaka noda veikau.

E na macawa rua sa oti au a tiko e na vakasobuduru ni Hydro Project mai Somosomo, Taveuni ka rauta tiko e $15 milioni na dola na kena isau ka veivuke mai kina na Matanitu o Jaina. E na yabaki sa oti e na vula o Tiseba mai Rukua Beqa, au lai dolava kina na solar levu ni koro ka veivuke mai kina o Japani. Au vakavinavinaka tale ni rawa vua na Fiji Water Foundation me tomona na veivakatorocaketaki vaka oqo.

E na vanua vakaturaga o Nabukebuke, na veivakalivalivataki ka muria mai na Wainida sa voleka sara tiko ni yacovi Namosi koro. Na veika oqori a dau tukuni tu ni sega ni rawa ni yaco- oqo sa rawa baleta e dodonu ga me caka vei kemuni na lewenivanua.

Au sega ni via vosa balavu me’u vaka kuria na gagadre ni Matanitu oqo baleta, au gadreva mo ni raica na ka lelevu sa cakava oti na Matanitu oqo; ka ra nanuma eso e na veiyabaki sa oti ni sega ni rawa ni caka - vakabibi na veivakalivaliva taki kei na gaunisala.

**QELE I-TAUKEI**

Au vakabauta ni so na matasoqosoqo vakapolitiki era mai vunau vei kemuni ka tukuni kina na kena sa kau lauvi mai na qele i vakaiTaukei. Oqori e tukutuku lasu kau gadrevi kemuni mo wilika na nomuni Yavu ni Vakavulewa ni 2013, ka vakamatata taki kina na kena taqomaki na noda qele nai

iTaukei - Na Matanitu oqo e qai mai biuta e dua na lawa vou me tarovi vakadua kina na kena volitaki vakadua na qele iTaukei.

**BOSE LEVU VAKATURAGA**

Sa baci rogo saka tale mai na veitalanoa me kau lesu mai na Bose Levu Vakaturaga. Au kerea meda kakua ni vakaisini ira na noda Turaga me ra lai dabe e na dua na Vanua ka ra kuitaki kina e na vakanananu ni politiki se me ra vakayagataki e na kena laveti na i tutu ni dua na i soqosoqso ni politiki.

Era a mai dabe tu na BLV, sa volitaki vakadua na qele mai Maui Bay kei Denarau. E ra mai dabe saka tu na noda Turaga mai vakayagataki vaka bisinisi na i lavo ni lisi ni Mataqali kawaboko e na Matabose ni Qele Maroroi.

Na kena mai rube na Bose Levu Vakaturaga, e sega ni veisautaka, se kauta laivi na nodra i tutu ni veiliutaki vaka vanua na noda vei Turaga Bale.

Na kena mai rube na BLV e sega ni veisautaka na kena tosoi cake na veivakatorocaketaki vei kemuni kei ira na lewe i Viti raraba.

Au kerei kemuni mo ni kakua ni kuitaki e na veivosa lasu vakapolitiki ko ni rogoca - ia moni rogoca ga na veika kei na veituvatuva eso e na rawa ni kauti keda taucoko ki Liu; se da kawa i-Taukei se dua tale na mata tamata, se da matalotu cava, se vakacava nomuni itutu vakavanua se tutu vakalotu se tutu vakacakacaka, se mani vakacava na nomuni vakatagedegede ni rawa i lavo.

Au kerei kemuni na Turaga na Marama e na vanua o Nabukebuke meda duavata e na cakacaka ni kena Tarai cake o Viti ka me Toso ki Liu. Me da duavata e na kena cakacakataki yani na bula vinaka, bula veilomani kei na bula sautu me baleti ira na luveda kei ira na noda kawa mai muri.

Au sa kerea me’u sa dewa sara mada e na vosa vakavalagi.

Vinaka saka vakalevu.

\_\_\_\_\_\_\_\_\_\_\_\_\_\_\_\_